
Uznesenie Okresný súd Prievidza v exekučnej veci oprávneného: Sociálna poisťovňa, pobočka Prievidza, IČO: 17 333 954, so sídlom Matice slovenskej 10, 971 01 Prievidza, proti povinnému: A. B., nar. XX.X.XXXX, trvale bytom C. XXX/X, XXX XX D., pre vymoženie istiny vo výške 14,94 eur, o námietkach oprávneného proti upovedomeniu o zastavení starej exekúcie, takto rozhodol: Upovedomenie o zastavení starej exekúcie zo dňa 11.3.2020 z r u š u j e. odôvodnenie:
1. Oprávnený sa návrhom doručeným súdnemu exekútorovi dňa 17.10.2006 domáhal proti povinnému vykonania exekúcie pre vymoženie istiny vo výške 14,94 eur, na základe exekučného titulu – rozhodnutie Sociálnej poisťovne, pobočka Prievidza č. 700/1030033204/GC04/04 z 19.10.2004. Poverenie na vykonanie exekúcie bolo súdnemu exekútorovi JUDr. Jozefovi Ďuricovi udelené tunajším súdom dňa 6.11.2006. 2. Dňa 11.3.2020 vydal súdny exekútor upovedomenie o zastavení starej exekúcie, ktorým upovedomil Slovenskú konsolidačnú, a.s., Cintorínska 21, Bratislava, IČO: 35776005 ako oprávneného, že došlo k zastaveniu starej exekúcie podľa § 2 ods. 1 písm. a) zákona č. 233/2019 Z.z. a zároveň oprávneného vyzval, aby v lehote 60 dní od ukončenia exekučného konania zaplatil trovy starej exekúcie v celkovej výške 42 eur (paušálne trovy vo výške 35 eur + DPH). 3. Slovenská konsolidačná a.s. podala v zákonnej lehote proti upovedomeniu o zastavení starej exekúcie námietky z dôvodu, že k zmene účastníka na strane oprávneného môže dôjsť len na záklde právoplatného rozhodnutia súdu. Nakoľko súd nerozhodol o zmene účastníka na strane oprávneného, Slovenská konsolidačná, a.s., Cintorínska 21, Bratislava, IČO: 35776005, sa nestala účastníkom exekučného konania na strane oprávneného ako ju označil súdna exekútorka v Upovedomení o zastavení starej exekúcie. 4. Podľa § 243h ods. 1 zák.č. 233/1995 Z.z. - Exekučného poriadku (ďalej len "Exekučný poriadok"), ak tento zákon v § 243i až 243k neustanovuje inak, exekučné konania začaté pred 1. aprílom 2017 sa dokončia podľa predpisov účinných do 31. marca 2017. 5. Podľa § 38 ods. 1 Exekučného poriadku, exekúciu možno vykonať len na návrh oprávneného alebo na návrh toho, kto preukáže, že naňho prešlo právo z rozhodnutia (§ 37 ods. 3 EP). Podľa § 37 ods. 3 Exekučného poriadku, proti inému než tomu, kto je v rozhodnutí označený ako povinný, alebo v prospech iného než toho, kto je v rozhodnutí označený ako oprávnený, možno vykonať exekúciu, len ak sa preukázalo, že naňho prešla povinnosť alebo právo z exekučného titulu podľa § 41. Ak nastanú skutočnosti, na ktorých základe dochádza k prevodu alebo prechodu práv a povinností vyplývajúcich z exekučného titulu, sú účastníci konania povinní bez zbytočného odkladu písomne oznámiť tieto
skutočnosti exekútorovi. Oznámenie musí byť doložené listinou preukazujúcou prevod alebo prechod práv alebo povinností. Návrh na pripustenie zmeny účastníkov konania je exekútor povinný súdu doručiť v lehote 14 dní odo dňa, keď sa o týchto skutočnostiach dozvedel. Súd rozhodne do 60 dní od doručenia návrhu uznesením. Rozhodnutie sa doručí exekútorovi, oprávnenému a povinnému, ktorí sú označení v exekučnom titule, a tomu účastníkovi, na ktorého právo alebo povinnosť prešla. Ak dôjde k zmene v hmotnoprávnej rovine (prevod alebo prechod práv z exekučného titulu) neznamená to aj zmenu účastníka exekučného konania. Zmena veriteľa nespôsobuje zmenu oprávneného. Ak bola postúpená vymáhaná pohľadávka na iného ako pôvodného oprávneného, no nedošlo k zmene účastníka konania na strane oprávneného súdnym rozhodnutím, upovedomenie o zastavení starej exekúcie sa doručuje pôvodnému oprávnenému. Spôsob usporiadania vzťahov týkajúcich sa exekučného konania je vecou postupníka a postupcu. Upovedomenie o zastavení starej exekúcie je tak v časti označenia oprávneného v rozpore so zákonom, a preto ho súd na základe podaných námietok zrušil. Námietky proti upovedomeniu o zastavení starej exekúcie síce nepodal skutočný oprávnený, no podal ich subjekt označený za oprávneného v upovedomení súdneho exekútora o zastavení starej exekúcie, a súd tak považoval námietky za námietky podané oprávnenou osobou, pretože inak by Slovenská konsolidačná a.s. nemohla docieliť nápravu nezákonného upovedomenia, ktoré je súčasne exekučným titulom, pokiaľ ide o zaplatenie trov starej exekúcie. Námietky Slovenskej konsolidačnej a.s., označenej súdnym exekútorom za oprávneného, proti upovedomeniu o zastavení starej exekúcie sú dôvodné, a preto im súd vyhovel a upovedomenie o zastavení starej exekúcie podľa § 7 ods. 3 prvej vety zákona zrušil. Poučenie: Proti tomuto uzneseniu odvolanie nie je prípustné. Proti tomuto uzneseniu je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu. Podľa § 243 CSP, v sťažnosti sa popri všeobecných náležitostiach podania uvedie, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha. Podľa § 127 ods. 1 CSP, ak zákon na podanie nevyžaduje osobitné náležitosti, v podaní sa uvedie, a) ktorému súdu je určené, b) kto ho robí, c) ktorej veci sa týka, d) čo sa ním sleduje a e) podpis. Podľa § 127 ods. 2 CSP, ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania.

